erhwenkuo/poetry-chinese-zhtw huggingface dataset:
浪淘沙
作者：呂本中（宋）

柳塘新漲。艇子操雙漿。閒倚曲樓成悵望。是處春愁一樣。傍人幾點飛花。夕陽又送棲鴉。試問畫樓西畔，暮雲恐近天涯。
生查子
作者：呂本中（宋）

雙雙小鳳斜，淡淡鴉兒穩。一曲渭城歌，柳色饒春恨。離觴洗別愁，酒盡愁難盡。寶瑟雁縱橫，誰寄天涯信。
生查子
作者：呂本中（宋）

人分南浦春，酒把陽關盞。衣帶自無情，頓為離人緩。愁隨苦海深，恨逐前峰遠。更聽斷腸猿，一似聞弦雁。
蝶戀花
作者：呂本中（宋）

巧語嬌鶯春未暮。楊柳風流，恰過池塘雨。芳草滿庭花滿樹。無情胡蝶飛來去。睡起小奩香一縷。玉篆回紋，等個人分付。桃葉不言人不語。眉尖一點君知否。
鷓鴣天
作者：向子諲（宋）

說著分飛百種猜。泥人細數幾時回。風流可慣曾孤冷，懷抱如何得好開。垂玉箸，下香階。憑肩小語更兜鞋。再三莫遣歸期誤，第一頻教入夢來。
鷓鴣天
作者：向子諲（宋）

淺淺妝成淡淡梅。見梅憶著傍妝臺。書無鴻雁如何寄，腸斷催歸作麼回。千種恨，百般猜。為伊懷抱幾時開。可堪江上風頭惡，不放朝雲入夢來。
鷓鴣天
作者：向子諲（宋）

幾處鞦韆懶未收。花梢柳外出纖柔。霞衣輕舉疑奔月，寶髻敧傾若墜樓。爭縹緲，鬥風流。蜂兒蛺蝶共嬉遊。朝朝暮暮春風裡，落盡梨花未肯休。
踏莎行
作者：向子諲（宋）

靄靄朝雲，矜春態度。楚宮夢斷尋無路。欲將尊酒遣新愁，誰知引到愁深處。不盡長江，無邊細雨。只疑都把愁來做。西山總不解遮欄，隨春直過東湖去。
鵲橋仙
作者：向子諲（宋）

合巹風流，擘釵情態，壓倒痴牛呆女。今年雲外果深期，想卻笑、人間離苦。縈愁疊恨，青山綠水，杳杳重重無數。尋常猶有夢能來，到此夜、無尋夢處。
虞美人
作者：向子諲（宋）

濛濛煙樹無重數。不礙相思路。晚雲分外慾增愁。更那堪疏雨、送歸舟。雨來還被風吹去。隕淚多如雨。擬題雙葉問離憂。怎得水隨人意、肯西流。
虞美人
作者：向子諲（宋）

去年不到瓊花底。蝶夢空相倚。今年特地趁花來。卻甚不教同醉、過花開。花知此恨年年有。也伴人春瘦。一枝和淚寄春風。應把舊愁新怨、入眉峰。
虞美人
作者：向子諲（宋）

去年雪滿長安樹。望斷揚州路。今年看雪在揚州。人在蓬萊深處、若為愁。而今不恨伊相誤。自恨來何暮。平山堂下舊嬉遊。只有舞春楊柳、似風流。
虞美人
作者：向子諲（宋）

倚窗人似鶯藏柳。巧語春心透。聲聲清切入人深。一夜不知兩鬢、雪霜侵。何時月下歌金縷。醉看行雲住。懶將幽恨寄瑤琴。卻倩金籠鸚鵡、遞芳音。
更漏子
作者：向子諲（宋）

竹孤青，梅釅白。更著使君清絕。梅似竹，竹如君。須知德有鄰。月同高，風同調。月底風前一笑。翻碎影，度微香。與人風味長。
更漏子
作者：向子諲（宋）

鵲橋邊，牛渚上。翠節紅旌相向。承玉露，御金風。年年歲歲同。懶飛梭，停弄杼。遙想彩雲深處。人咫尺，事關山。無聊獨倚欄。
鵲橋仙
作者：向子諲（宋）

澄江如練，遠山橫翠，一段風煙如畫。層樓傑閣倚晴空，疑便是、支磯石下。寶奩瓊鑑，淡勻輕掃，纖手弄妝初罷。擬將心事問天公，與牛女、平分今夜。
南歌子
作者：向子諲（宋）

碧落飛明鏡，晴煙冪遠山。扁舟夜下廣陵灘。照我白蘋紅蓼、一杯殘。初望同盤飲，如何兩處看。遙知香霧溼雲鬟。憑暖瓊樓十二、玉欄干。
鵲橋仙
作者：向子諲（宋）

飛雲多型，涼颼微度，都到酒邊歌處。冰肌玉骨照人寒，更做弄、一簾風雨。同盤風味，合歡情思，不管星娥猜妒。桃花溪水接銀河，與占斷、鵲橋歸路。
南歌子
作者：向子諲（宋）

縹緲雲間質，輕盈波上身。瑤林玉樹出風塵。不是野花凡草、等閒春。翠羽雙垂珥，烏紗巧制巾。經珠不動兩眉顰。須信鉛華銷盡、見天真。
南歌子
作者：向子諲（宋）

梁苑千花亂，隋堤一水長。眼前風物總悲涼。何況眉頭心上、不相忘。因夢聊攜手，憑書續斷腸。已驚蝴蝶過東牆。更被風吹鴻雁、不成行。
卜算子
作者：向子諲（宋）

竹裡一枝梅，雨洗娟娟靜。疑是佳人日暮來，綽約風前影。新恨有誰知，往事何堪省。夢繞陽臺寂寞回，沾袖餘香冷。
菩薩蠻
作者：向子諲（宋）

鴛鴦翡翠同心侶。驚風不得雙飛去。春水綠西池。重期相見時。長憐心共語。夢裡池邊路。相見不如新。花應解笑人。
菩薩蠻
作者：向子諲（宋）

娟娟明月如霜白。鰲山可是蓬山隔。恨不及春風。行雲處處同。暖香紅霧裡。一笑誰新喜。知得遠愁無。春衫有淚珠。
菩薩蠻
作者：向子諲（宋）

襪兒窄剪鞋兒小。紋鴛並影雙雙好。微步巧藏人。輕飛洛浦塵。前回深處見。欲近還相遠。心事不能知。教人直是疑。
南歌子
作者：向子諲（宋）

雨過林巒靜，風回池閣涼。窺人雙燕語雕樑。笑看小荷翻處、戲鴛鴦。共飲菖蒲細，同分綵線長。今朝真不負風光。絕勝幾年飛夢、繞高唐。
減字木蘭花
作者：向子諲（宋）

幾年不見。胡蝶枕中魂夢遠。一日相逢。鸚鵡杯深笑靨濃。歡心未已。流水落花愁又起。離恨如何。細雨斜風晚更多。
秦樓月・憶秦娥
作者：向子諲（宋）

蟲聲切。柔腸欲斷傷離別。傷離別。幾行清淚，界殘紅頰。玉階白露侵羅襪。下簾卻望玲瓏月。玲瓏月。寒光凌亂，照人愁絕。
生查子
作者：向子諲（宋）

月在兩山間，人在空明裡。山色碧於天，月色光於水。心閒物物幽，心動塵塵起。莫向動中來，長願閒如此。
生查子
作者：向子諲（宋）

春心如杜鵑，日夜思歸切。啼盡一川花，愁落千山月。遙憐白玉人，翠被餘香歇。可慣獨眠寒，減動豐肌雪。
生查子
作者：向子諲（宋）

近似月當懷，遠似花藏霧。好是月明時，同醉花深處。看花不自持，對月空相顧。願學月頻圓，莫作花飛去。
生查子
作者：向子諲（宋）

春山和恨長，秋水無言度。脈脈復盈盈，幾點梨花雨。深深一段愁，寂寂無行路。推去又還來，沒個遮欄處。
生查子
作者：向子諲（宋）

娟娟月入眉，整整雲歸鬢。鏡里弄妝遲，簾外花移影。斜窺秋水長，軟語春鶯近。無計奈情何，只有相思分。
生查子
作者：向子諲（宋）

相思懶下床，春夢迷蝴蝶。入柳又穿花，去去輕如葉。可堪歧路長，不道關山隔。無賴是黃鸝，喚起空愁絕。
望江南・憶江南
作者：向子諲（宋）

微雨過，庭院淨無塵。天上秋期明日是，人間月影十分清，真不負佳辰。稱壽處，香霧繞花身。玉兔已成千歲藥，桂華更與一枝新。喜氣滿重闉。
浣溪沙
作者：向子諲（宋）

冰雪肌膚不受塵。臉桃眉柳暖生春。手搓梅子笑迎人。欲語又休無限思，暫來還去不勝顰。夢隨蝴蝶過東鄰。
西江月
作者：向子諲（宋）

微步凌波塵起，弄妝滿鏡花開。春心擲處眼頻來。秀色著人無耐。舊事如風無跡，新愁似水難裁。相思日夜夢陽臺。減盡沈郎衣帶。
點絳唇
作者：向子諲（宋）

丹鳳飛來，細傳日下絲綸語。使君歸去。已近沙堤路。風葉露花，秋意濃如許。江天暮。離歌輕舉。愁滿西山雨。
醜奴兒・採桑子
作者：向子諲（宋）

無雙亭下瓊花樹，玉骨雲腴。傾國稱姝。除卻揚州是無處。天教紅藥來參乘，桃李先驅。總作花奴。翠擁紅遮到玉都。
如夢令
作者：向子諲（宋）

午夜涼生翠幔。簾外行雲撩亂。可恨白蘋風，欲雨又還吹散。腸斷。腸斷。楚夢驚殘一半。
好事近
作者：向子諲（宋）

小雨度微雲，快染一天新碧。恰到中秋佳處，是芳年華日。冰輪莫做九分看，天意在今夕。先佔廣寒風露，怕姮娥偏得。
好事近
作者：向子諲（宋）

初上舞茵時，爭看襪羅弓窄。恰似晚霞零亂，襯一鉤新月。折旋多型小腰身，分明是迴雪。生怕因風飛去，放真珠簾隔。
採桑子
作者：向子諲（宋）

人如濯濯春楊柳，徹骨風流。脫體溫柔。牽繫多情盡未休。最憐恰恰新眠起，雲雨初收。斜倚瓊樓。葉葉眉心一樣愁。
清平樂
作者：向子諲（宋）

雲無天淨。明月端如鏡。烏鵲繞枝棲未穩。零露垂垂珠隕。扁舟共絕潮河。秋風別去如梭。今夜悽然對影，與誰斟酌姮娥。
浣溪沙
作者：向子諲（宋）

花想儀容柳想腰。融融曳曳一團嬌。綺羅叢裡最妖嬈。歌罷碧天零影亂，舞時紅袖雪花飄。幾回相見為魂銷。
浣溪沙
作者：向子諲（宋）

豔趙傾燕花裡仙。烏絲闌寫永和年。有時閒弄醒心絃。茗碗分雲微醉後，紋楸斜倚髻鬟偏。風流模樣總堪憐。
浣溪沙
作者：向子諲（宋）

曾是襄王夢裡仙。嬌痴恰恰破瓜年。芳心已解品朱弦。淺淺笑時雙靨媚，盈盈立處綠雲偏。稱人心是盡人憐。
浣溪沙
作者：向子諲（宋）

一夜涼颸動碧廚。曉庭飛雨濺真珠。玉人睡起倚金鋪。雲髻作堆初未整，柳腰如醉不勝扶。天仙風調世間無。
浣溪沙
作者：向子諲（宋）

璧月光中玉漏清。小梅疏影水邊明。似梅人醉月西傾。梅欲黃時朝暮雨，月重圓處短長亭。舊愁新恨若為情。
浣溪沙
作者：向子諲（宋）

人意天公則甚知。故教小雨作深悲。桃花渾似淚胭脂。理棹又從今日去，斷腸還似去年時。經行處處是相思。
浣溪沙
作者：向子諲（宋）

花樣風流柳樣嬌。雪中微步過溪橋。心期春色到梅梢。折得一枝歸綠鬢，冰容玉豔不相饒。索人同去醉金蕉。
浣溪沙
作者：向子諲（宋）

守得梅開著意看。春風幾醉玉欄干。去時猶自惜餘歡。雨後重來花掃地，葉間青子已團團。憑誰寄與蹙眉山。
浣溪沙
作者：向子諲（宋）

翡翠衣裳白玉人。不將朱粉汙天真。清風為伴月為鄰。枕上解隨良夜夢，壺中別是一家春。同心小綰更尖新。
浣溪沙
作者：向子諲（宋）

雨點春山入翠眉。一ь楊柳作腰肢。語音嬌軟帶兒痴。猶省當來求識面，隔簾清唱倒瓊彝。真成相見說當時。
浣溪沙
作者：向子諲（宋）

姑射肌膚雪一團。摻摻玉手弄冰紈。著人情思幾多般。水上月如天樣遠，眼前花似鏡中看。見時容易近時難。
浣溪沙
作者：向子諲（宋）

雲外遙山是翠眉。風前楊柳入腰肢。凌波微步襪塵飛。倚醉傳歌留客處，佯嗔不語殢人時。風流態度百般宜。
浣溪沙
作者：向子諲（宋）

百斛明珠得翠娥。風流徹骨更能歌。碧雲留住勸金荷。取醉歸來因一笑，惱人深處是橫波。酒醒情味卻知麼。
相見歡
作者：向子諲（宋）

亭亭秋水芙蓉。翠圍中。又是一年風露、笑相逢。天機畔。雲錦亂。思無窮。路隔銀河猶解、嫁西風。
相見歡
作者：向子諲（宋）

桃源深閉春風。信難通。流水落花餘恨、幾時窮。水無定。花有盡。會相逢。可是人生長在、別離中。
相見歡
作者：向子諲（宋）

腰肢一縷纖長。是垂楊。泥泥風中衣袖、冷沈香。花如頰。眉如葉。語如簧。微笑微顰相惱、過迴廊。
最高樓
作者：向子諲（宋）

無雙亭下，瓊樹正花敷。玉骨瑩雲腴。已知傾國無能比，除非天上有仙姝。到揚州才見，是處俱無。比碧桃、也無二朵，算丹桂、止是一株。千萬卉，盡花奴。天教芍藥來驂乘，一春桃李作先驅。盡紅遮綠擁駐江都。
醉蓬萊
作者：吳穆仲（宋）

見處即已，無心即了。
南柯子・南歌子
作者：楊適2（宋）

怨草迷南浦，愁花傍短亭。有情歌酒莫催行。看取無情花草、也關情。舊日臨岐曲，而今忍淚聽。淮山何在暮雲凝。待倩春風吹夢、過江城。
江城子
作者：莫蒙（宋）

長庚入夢夜何其。月波遲。露華滋。珠褓犀帷，生此寧馨兒。天上麒麟人不識，森□砢，駿權奇。文章錦繡識新機。國風詩。楚人詞。鑾殿蓬萊，早晚奉論思。百歲歸來如魏武，從老大，好威儀。
滿庭霜・滿庭芳
作者：李璆（宋）

白玉肌膚，清冰神彩，仙妃何事煙村。自然標韻，羞入百花群。不易盈盈瘦質，犯寒臘、獨作春溫。溪橋外，斜枝半吐，行客一銷魂。清香無處著，雪中暗認，月下空聞。算誰許幽人，相伴芳尊。莫放高樓弄笛，忍教看、雪落紛紛。堪調鼎，濛濛煙雨，滋養待和羹。
念奴嬌
作者：韓駒（宋）

海天向晚，漸霞收餘綺，波澄微綠。木落山高真個是，一雨秋容新沐。喚起嫦娥，撩雲撥霧，駕此一輪玉。桂華疏淡，廣寒誰伴幽獨。不見弄玉吹簫，尊前空對此，清光堪掬。霧鬢風鬟何處問，雲雨巫山六六。珠鬥斕斒，銀河清淺，影轉西樓曲。此情誰會，倚風三弄橫竹。
失調名
作者：韓駒（宋）

孤舟晚揚湖光裡。衰草斜陽無限意。
西江月
作者：顏博文（宋）

草草書傳錦字，厭厭夢繞梅花。海山無計駐星槎。腸斷芭蕉影下。缺月舊時庭院，飛雲到處人家。而今贏得鬢先華。說著多情已怕。
品令
作者：顏博文（宋）

夜蕭索。側耳聽、清海樓頭吹角。停歸棹、不覺重門閉，恨只恨、暮潮落。偷想紅啼綠怨，道我真個情薄。紗窗外、厭厭新月上，也應則、睡不著。
浣溪沙
作者：沈與求（宋）

雲幕垂垂不掩關，落鴻孤沒有無間。雪花欺鬢一年殘。欲把小梅還鬥雪，冷香嫌怕亂沈檀。惱人歸夢繞江干。
浣溪沙
作者：沈與求（宋）

花信催春入帝關。玉霙爭臘去留間。不禁風力又吹殘。客舍不眠清夜冷，縈愁一縷嫋旃檀。空庭月落鬥欄干。
江城子
作者：沈與求（宋）

華燈高宴水精宮。浪花中。意無窮。十載江湖，重綰漢符銅。應有青藜存往事，人縹緲，佩丁東。臥聽蕭寺響疏鍾。渡溪風。轉空濛。月上孤窗，鄰唱有漁翁。追念使君清坐久，歌一發，恨千重。
江城子
作者：沈與求（宋）

魚龍戲舞近幽宮。亂山中。似途窮。綠野堂深，門敞獸鋪銅。無限青瑤攢峭壁，花木老，映西東。消磨萬事酒千鍾。一襟風。鬢霜濛。憂國平生，堪笑已成翁。惟有經綸心事在，承密詔，看重重。
秦刷子
作者：陳東（宋）

誰斫碧琅玕，影撼半庭風月。尚有歲寒心在，留得數根華髮。龍孫受戲碧波濤，喜動清風發。到得浪花深處，□一甌香雪。
西江月
作者：陳東（宋）

風動一軒花竹，琅玕青錦薰籠。憐才自是宋牆東。更識琴心挑弄。暮雨乍收寒淺，朝雲又起春濃。冰肌玉骨信俱融。不比巫山閒夢。
驀山溪
作者：陳東（宋）

半生羈旅，幾度經元夜。長是競虛名，把良宵、等閒棄捨。去年元夜，道得□身閒，依舊是，客長安，寂寞孤眠者。今年元夜。也則非鄉社。卻有人□約，攜手□、燈前月下。那知風雨，此事又參差，成怨恨，獨悽惶，清淚淆然灑。
西江月
作者：陳東（宋）

我笑牛郎織女，一年一度相逢。歡情盡逐曉雲空。愁損舞鶯歌鳳。牛女而今笑我，七年獨臥西風。西風還解過江東。為報佳期入夢。
念奴嬌
作者：姚孝寧（宋）

素娥睡起，駕冰輪碾破，一天秋綠。醉倚高樓風露下，凜凜寒生肌粟。橫管孤吹，龍吟風勁，雪浪翻銀屋。壯遊回首，會稽何限修竹。今夜對月依然，尊前須快瀉，山頭鳴瀑。吸此清光傾肺腑，洗我明珠千斛。只恐蟬娟，明年依舊，衰鬢先成鵠。舉杯相勸，為予且掛團玉。
石州詞・石州慢
作者：胡松年（宋）

月上疏簾，風射小窗，孤館岑寂。一杯強洗愁懷，萬里堪嗟行客。亂山無數，晚秋雲物蒼然，何如輕抹淮山碧。喜氣拂征衣，作眉間黃色。役役。馬頭塵暗斜陽，隴首路回飛翼。夢裡姑蘇城外，錢塘江北。故人應念我，負吹帽佳時，同把金英摘。歸路且加鞭，看梅花訊息。
石州詞・石州慢
作者：胡松年（宋）

歌闋陽關，腸斷短亭，惟有離別。畫船送我薰風，瘦馬迎人飛雪。平生幽夢，豈知塞北江南，而今真嘆河山闊。屈指數分攜，早許多時節。愁絕。雁行點點雲垂，木葉霏霏霜滑。正是荒城落日，空山殘月。一尊誰念我，苦憔悴天涯，陡覺生華髮。賴有紫樞人，共揚鞭丹闕。
明月逐人來
作者：李持正（宋）

星河明淡。春來深淺。紅蓮正、滿城開遍。禁街行樂，暗塵香拂面。皓月隨人近遠。天半鰲山，光動鳳樓兩觀。東風靜、珠簾不卷。玉輦待歸，雲外聞弦管。認得宮花影轉。
人月圓令・人月園
作者：李持正（宋）

小桃枝上春風早，初試薄羅衣。年年樂事，華燈競處，人月圓時。禁街簫鼓，寒輕夜永，纖手重攜。更闌人散，千門笑語，聲在簾幃。
桃源憶故人
作者：王道亨（宋）

劉郎自是桃花主。不許春風閒度。春色易隨風去。片片傷春暮。返魂不用清香炷。卻有梅花淡佇。從此鎮長相顧。不怨飄殘雨。
五福降中天
作者：江致和（宋）

喜元宵三五，縱馬御柳溝東。斜日映珠簾，瞥見芳容。秋水嬌橫俊眼，膩雪輕鋪素胸。愛把菱花，笑勻粉面露春蔥。徘徊步懶，奈一點、靈犀未通。悵望七香車去，慢輾春風。雲情雨態，願暫入陽臺夢中。路隔煙霞，甚時還許到蓬宮。
清平樂
作者：韓璜（宋）

秋光如水。釀作鵝黃蟻。散入千巖佳樹裡。惟許修門人醉。輕鈿重上風鬟。不禁月冷霜寒。步障深沈歸去，依然愁滿江山。
菩薩蠻
作者：李邦獻（宋）

薰沈刻蠟工夫巧。蜜脾鎖碎金鍾小。別是一般香。解教人斷腸。冰霜相與瘦。清在江梅右。念我忍寒來。憐君特地開。
眼兒媚
作者：宋齊愈（宋）

霏霏疏影轉徵鴻。人語暗香中。小橋斜渡，西亭深院，水月朦朧。人間不是藏春處，玉笛曉霜空。江南樹樹，黃垂密雨，綠漲薰風。
念奴嬌
作者：宋江（宋）

天南地北。問乾坤何處，可容狂客。借得山東煙水寨，來買鳳城春色。翠袖圍香，鮫綃籠玉，一笑千金值。神仙體態，薄倖如何銷得。回想蘆葉灘頭，蓼花汀畔，皓月空凝碧。六六雁行連八九，只待金雞訊息。義膽包天，忠肝蓋地，四海無人識。閒愁萬種，醉鄉一夜頭白。
撒金錢
作者：袁（宋）

頻瞻禮。喜昇平、又逢元宵佳致。鰲山高聳翠。對端門、珠璣交制。似嫦娥降仙宮，乍臨凡世。恩露勻施，憑御欄、聖顏垂視。撒金錢，亂拋墜。萬姓推搶沒理會。告官裡。這失儀、且與免罪。
傳言玉女
作者：袁（宋）

眉黛輕分，慣學玉真梳掠。豔容可畫，那精神怎貌。鮫綃映玉，鈿帶雙穿纓絡。歌音清麗，舞腰柔弱。宴罷瑤池，御風跨皓鶴。鳳凰臺上，有蕭郎共約。一面笑開，向月斜褰珠箔。東園無限，好花羞落。
念奴嬌
作者：連仲宣（宋）

暗黃著柳，漸寒威收斂，日和風細。□□端門初錫宴，鬱鬱蔥蔥佳氣。太一行春，青藜照夜，夜色明如水。鰲山彩結，恍然移在平地。曲蓋初展湘羅，玉皇香案，近雕闌十二。夾道紅簾齊捲上，兩行絕新珠翠。清蹕聲乾，傳柑宴罷，閃閃星球墜。下樓歸去，觚稜月銜龍尾。
臨江仙
作者：邢俊臣（宋）

巍峨萬丈與天高。物輕人意重，千里送鵝毛。
臨江仙
作者：邢俊臣（宋）

遠來猶自憶梁陳。江南無好物，聊贈一枝春。
臨江仙
作者：邢俊臣（宋）

用心勤苦是新詩。吟安一個字，拈斷數莖髭。
臨江仙
作者：邢俊臣（宋）

捫窗摸戶入房來。笙歌歸院落，燈火下樓臺。
臨江仙
作者：邢俊臣（宋）

酥胸露出白皚皚。遙知不是雪，為有暗香來。
臨江仙
作者：邢俊臣（宋）

只愁歌舞罷，化作彩雲飛。
浪淘沙
作者：幼卿（宋）

目送楚雲空。前事無蹤。謾留遺恨鎖眉峰。自是荷花開較晚，孤負東風。客館嘆飄蓬。聚散匆匆。揚鞭那忍驟花驄。望斷斜陽人不見，滿袖啼紅。
減字木蘭花
作者：蔣氏女（宋）

朝雲橫渡。轆轆車聲如水去。白草黃沙。月照孤村三兩家。飛鴻過也。萬結愁腸無晝夜。漸近燕山。回首鄉關歸路難。
鷓鴣天
作者：蔡楠（宋）

病酒厭厭與睡宜。珠簾羅幕卷銀泥。風來綠樹花含笑，恨入西樓月斂眉。驚瘦盡，怨歸遲。休將桐葉更題詩。不知橋下無情水，流到天涯是幾時。
念奴嬌
作者：蔡楠（宋）

碧梧轉影，正露冷天高，涼生襟袖。此夕清輝，誰通道、夜色居然如晝。玉斧重修，寶奩初啟，萬里寒光透。將軍高會，翠鬟爭勸尊酒。遙想地近仙丘，碧山高處，引手攀星斗。醉囑姮娥，惟但願、月與佳人長久。羅覆銀鞍，雨拋金甲，贏得詩千首。掀髯一笑，此懷人解知否。
滿庭芳
作者：蔡楠（宋）

手染橙薌，杯搖燭影，夜闌人意醺酣。故人惜別，卻酒更清談。只合相從老矣，知何事、還著征衫。流年晚，長途匹馬，奔走亦何堪。江潭。搖落後，雲噓絕壁，雪舞空巖。念行人歸鬢，今已毿毿。往事真成夢裡，十年恨、江北江南。休凝佇，霜風捲地，寒日又西銜。
攤破訴衷情・訴衷情
作者：蔡楠（宋）

夕陽低戶水當樓。風煙慘淡秋。亂雲飛盡碧山留。寒沙臥海鷗。渾似畫，只供愁。相看空淚流。故人如欲問安不。病來今白頭。
攤破訴衷情・訴衷情
作者：蔡楠（宋）

欄干十二繞層樓。珠簾卷素秋。當年尊酒屢遲留。識公惟白鷗。才得趣，又成愁。情鍾我輩流。買山同隱肯來不。遙憐笑點頭。
鳳棲梧・蝶戀花
作者：蔡楠（宋）

狂濫生涯今幾許。敕賜湖天，萬頃煙波主。約我小舟同老去。要前一葉風掀舞。邂逅同尋溪上路。淡墨題詩，正在雲深處。別後作書頻寄語。無忘林下蕭蕭雨。
念奴嬌
作者：李久善（宋）

東君試手，向南枝著意，爭先時節。縱有丹青誰便忍，輕點肌膚冰雪。色借瓊瑰，香分蘭麝，元自標孤潔。衝寒獨秀，誤他多少蜂蝶。縞練不染緇塵，算來□合是，廣寒宮闕。未問陽和先佔取，前村一溪風月。留取清芬，主張真態，驛使休輕折。梢頭青子，異時風味甚別。
蝶戀花
作者：李久善（宋）

鶯擲垂楊，一點黃金溜。
驀山溪
作者：寶月（宋）

清江平淡，疏雨和煙染。春在廣寒宮，付江梅、先開素豔。年年第一，相見越溪東，雲體態，雪精神，不把年華佔。山亭水榭，別恨多銷黯。又是主人來，更不辜、香心一點。題詩才思，清似玉壺冰，輕回顧，落尊前，桃杏聲華減。
鵲踏枝・蝶戀花
作者：寶月（宋）

斜日平山寒已薄。雪過鬆梢，猶有殘英落。晚色際天天似幕。一尊先與東風約。邀得紅梅同宴樂。酒面融春，春滿纖纖萼。客意為伊渾忘卻。歸船且傍花陰泊。
點絳唇
作者：寶月（宋）

春遇瑤池，長空飛下殘英片。素光圍練。寒透笙歌院。莫把壽陽，妝信傳書箭。掩香面。漢宮尋遍。月裡還相見。
失調名
作者：寶月（宋）

遙想天孫離別後，一宵歡會，暫停極杼。
柳梢青
作者：寶月（宋）

脈脈春心，情人漸遠，難託離愁。雨後寒輕，風前香軟，春在梨花。行人倚棹天涯。酒醒處、殘陽亂鴉。門外鞦韆，牆頭紅粉，深院誰家。
惜雙雙・惜分飛
作者：寶月（宋）

庚嶺香前親寫得。子細看、粉勻無跡。月殿休尋覓。姑射人來，知是曾相識。不要青春閒用力。也會寄、江南資訊。著意應難摘。留與梨花，此並真顏色。
洞仙歌
作者：寶月（宋）

廣寒曉駕，姑射尋仙侶。偷被霜華送將去。過越嶺、棲息南枝，勻妝面、凝酥輕聚。愛橫管孤度隴頭聲，盡拚得幽香，為君分付。水亭山驛，衰草斜陽，無限行人斷腸處。盡為我、留得多情，何須待、春風相顧。任倒斷深思向梨花，也無奈，寒食幾番春雨。
念奴嬌
作者：蘇仲及（宋）

問梅何事，對巖東微笑，暗中輕馥。韻絕姿高直下視，紅紫端如童僕。繞樹千回，臨風三嗅，待與論心曲。何人還解，為伊特地青目。瀟灑些個精神，誰憐孤瘦，正無語幽獨。不許春知應自負，一生風月心足。傲雪難陪，欺霜無伴，耿耿橫修竹。紛紛桃李，□□□□□□。
遠朝歸
作者：趙耆孫（宋）

金谷先春，見乍開江梅，晶明玉膩。珠簾院落，人靜雨疏煙細。橫斜帶月，又別是、一般風味。金尊裡。任遺英亂點，殘粉低墜。惆悵杜隴當年，念水遠天長，故人難寄。山城倦眼，無緒更看桃李。當時醉魄，算依舊、裴回花底。斜陽外。謾回首、畫樓十二。
驀山溪
作者：費時舉（宋）

黃苞初綻，誰向江頭寄。天賦與清香，笑紅顏、呈妖逞媚。低垂花面，不與眾爭妍，春尚未。先群卉。獨稟中央氣。何須施巧，點綴芳叢裡。只恐暗尋香，誤蜂兒、歸來故壘。玉纖攀處，金釧色相宜，朔風寒，空雪墜。痛賞休辭醉。
梅花引
作者：劉均國（宋）

千里月，千山雪。梅花正落寒時節。一枝昂。一枝藏。清香冷豔、天賦與孤光。孤光似被珠簾隔。風度煙遮好顏色。粉垂垂。玉累累。先春挺秀，不管百花知。似霜結。與霜別。莫使幽人容易折。短牆邊。矮窗前。橫斜峭影，重疊鬥嬋娟。黃昏慣聽樓頭角。只恐聽時零亂落。醉來看。醒來看。縈絆麗人，瀟灑倚闌干。
鳳凰臺憶吹簫・鳳凰臺上憶吹簫
作者：權無染（宋）

水國雲鄉，冰魂雪魄，朝來新領春還。便未怕、天暄蜂蝶，笛轉羌蠻。一樹垂雲似畫，香暗暗、白淺紅班。東風外，清新雪月，瀟灑溪山。應是飛瓊弄玉，天不管、年年謫向人間。佔芳事，鉛華一洗，紅葉俱殘。多少煙愁雨恨，空脈脈、意遠情閒。無人見，翠袖倚竹天寒。
烏夜啼
作者：權無染（宋）

洗盡鉛華汙，玉顏自發輕紅。無言雪月黃昏後，別是個丰容。骨瘦難禁消瘦，香寒不併芳穠。與君高卻看花眼，紅紫謾春風。
南歌子
作者：權無染（宋）

照水金蓮小，披風寶麝浮。雪中開佔百花頭。一味瀟瀟灑灑、自風流。病態含春瘦，芳魂傍月愁。輕煙微雨更清幽。遮莫姚黃相併、也應羞。
南歌子
作者：權無染（宋）

一點檀心紫，千重粉翅光。薔薇水浸淡鵝黃。別是一般風韻、斷人腸。有豔難欺雪，無花可此香。尋思無計與幽芳。除是玉人清瘦、道家妝。
孤館深沈
作者：權無染（宋）

瓊英雪豔嶺梅芳。天付與清香。向臘後春前，解壓萬花，先佔東陽。擬待折、一枝相贈，奈水遠天長。對妝面、忍聽羌笛，又還空斷人腸。
永遇樂
作者：南山居士（宋）

滿眼寒姿，桂蟾勻素，霜女同瑩。野屋噴香，池波弄影，彷彿鸞窺鏡。一枝堪寄，天涯遠信，惆悵塞鴻難倩。這情懷、厭厭怎向，無人伴我孤另。風悽露冷。仙郎此夜，若許枕衾相併。解吐芳心，綢繆共約，學取雙交頸。好天難遇，從今一去，荏苒後期無定。把柔腸、千縈萬斷，為伊薄倖。
永遇樂
作者：南山居士（宋）

玉骨冰肌，野牆山徑，煙雨蕭索。公子豪華，貪紅戀紫，誰分憐孤萼。想應窺見，潘毛相似，故把素懷相托。豈知人、年來悶損，被名利拘縛。當歌對酒，如痴如夢，欲笑啼痕先落。二十年前，歡娛一醉，不忍思量著。衾寒枕冷，不教孤另，不是自家情薄。枉將心、千尤萬殢，算應殢著。
江神子・江城子
作者：郭仲宣（宋）

臘寒猶重見年芳。為花忙。倚雕牆。準擬巡簷，一笑但清狂。冷蕊疏枝渾不奈，憑摺取，泛清觴。揚州春夢兩微茫。記娥妝。耿冰腸。春信全通，何用玉奩香。誰見月斜人去後，疏影亂，蘸寒塘。
連理枝
作者：邵叔齊（宋）

淡泊疏籬隔。寂寞官橋側。綠萼青枝風塵外，別是一般姿質。念天涯、憔悴各飄零，記初曾相識。雪裡清寒逼。月下幽香襲。不似薄情無憑準，一去音書難得。看年年、時候不逾期，報陽和訊息。
撲蝴蝶
作者：邵叔齊（宋）

蘭摧蕙折，霜重曉風惡。長安何處，孤根謾自託。水寒斷續溪橋，月破黃昏院落。相逢儼然瘦削。最蕭索。星星蓬鬢，杳杳家山路正貌。攀枝嗅蕊，露陪清淚閣。已無蝶使蜂媒，不共鶯期燕約。甘心伴人淡泊。
鷓鴣天
作者：邵叔齊（宋）

不比江梅粉作華。天香肯作俗香誇。高懸蠟蓓蜂房密，遍掛金鍾雁字斜。侵月影，上窗紗。中央顏色自仙家。玉人插向烏雲畔，渾似靈犀正透芽。
減蘭十梅・減字木蘭花
作者：李子正（宋）

梅萼香嫩。雪裡開時春粉潤。雨蕊風枝。暗與黃昏取次宜。日邊月下。休問初開兼欲謝。卻最妖嬈。不似群花春正嬌。
減蘭十梅・減字木蘭花
作者：李子正（宋）

東風吹暖。輕動枝頭嬌豔顫。成片驚飛。不是城南畫角吹。香英飄處。定向壽陽妝閣去。莫損柔柯。今日清香遠更多。
減蘭十梅・減字木蘭花
作者：李子正（宋）

瀟瀟細雨。雨歇芳菲猶淡佇。密灑輕籠。溼遍柔枝香更濃。瓊腮微膩。疑是凝酥初點綴。冷豔相宜。不似梨花帶雨時。
減蘭十梅・減字木蘭花
作者：李子正（宋）

六花飛素。飄入枝頭無覓處。密綴輕堆。只似香苞次第開。欄邊欲墜。姑射山頭人半醉。牆外低垂。窺送佳人粉再吹。
減蘭十梅・減字木蘭花
作者：李子正（宋）

寒蟾初滿。正是枝頭開爛熳。素質籠明。多少風姿無限情。暗香疏影。冰麝蕭蕭山驛靜。淺蕊輕枝。酒醒更闌夢斷時。
減蘭十梅・減字木蘭花
作者：李子正（宋）

騰騰初照。半拆瓊苞還似笑。莫近柔條。只恐凝酥暖欲消。三竿已上。點綴胭脂紅盪漾。剛道宜寒。不似前村雪裡看。
減蘭十梅・減字木蘭花
作者：李子正（宋）

急催銀漏。漸漸紗窗明欲透。點檢花枝。曉笛吹時幾片飛。淡煙初破。彷彿夜來飛幾朵。淺粉餘香。晨起佳人帶曉妝。
減蘭十梅・減字木蘭花
作者：李子正（宋）

天寒欲暮。別有一般姿媚處。半載斜陽。寶鑑微開試晚妝。淡煙輕處。漸近黃昏香暗渡。休怕春寒。秉燭重來子細看。
減蘭十梅・減字木蘭花
作者：李子正（宋）

陽和初布。入萼春紅才半露。暖律潛催。與佔百花頭上開。香英微吐。折贈一枝人已去。楊柳貪眠。不道春風已暗傳。
減蘭十梅・減字木蘭花
作者：李子正（宋）

香苞漸少。滿地殘英寒不掃。傳語東君。分付南枝桃李春。東風吹暖。南北枝頭開爛熳。一任飄吹。已佔東風第一枝。
憶秦娥
作者：房舜卿（宋）

與君別。相思一夜梅花發。梅花發。淒涼南浦，斷橋斜月。盈盈微步凌波襪。東風笑倚天涯闊。天涯闊。一聲羌管，暮雲愁絕。
玉交枝・憶秦娥
作者：房舜卿（宋）

蕙死蘭枯待返魂。暗香梅上又重聞。粉妝額子，多少畫難真。竹外冰清斜倒影，江頭雪裡暗藏春。千鍾玉酒，休更待飄零。
鷓鴣天
作者：石耆翁（宋）

借問枝頭昨夜春。已傳訊息到柴門。頻看秀色無多豔，拖得清香不見痕。山矗矗，水粼粼。村南村北冷銷魂。人間不識春風面，羞見瑤臺破月明。
蝶戀花
作者：石耆翁（宋）

半夜六龍飛海嶠。滉漾鰲波，露出珊瑚小。玉粉枝頭春意早。東風未綠瀛洲草。姑射仙人真竊窕。淨練明妝，如伴商巖老。夢入水雲閒縹緲。一樓明月千山曉。
西江月
作者：杜安道（宋）

曉鏡初妝玉粉，輕風暗遞幽香。閒隨月影到寒塘。忘卻人間天上。雪意空驚春意，孤芳已斷年芳。從教驛使為伊忙。乞個壽陽宮樣。
獨腳令・憶王孫
作者：史遠道（宋）

牆頭梅蕊一枝新。宋玉東鄰算未真。折與冰姿綽約人。怯霜晨。桃李粉粉不當春。
玉樓春
作者：郭仲循（宋）

靚妝才學春無價。腮粉額黃宮樣畫。妖嬈閒倚曲闌邊，孤淨不勝微月下。牽情群蕊臨風亞。惜恐蒼苔和雨借。何如相傍玉樓人，芳酒繡筵紅燭夜。
臨江仙
作者：範夢龍（宋）

試問前村深雪裡，小梅未放雲英。陽和先到錦官城。南枝初破粉，東閣有餘清。人在高樓橫怨管，寄將隴客新聲。西園下晚看飛瓊。春風催結子，金鼎待調羹。
漁家傲
作者：薛幾聖（宋）

雪月照梅溪畔路。幽姿背立無言語。冷浸瘦枝清淺處。香暗度。妝成處士橫斜句。渾似玉人常淡佇。菱花相對成清楚。誰解小圖先畫取。天欲曙。恐隨月色雲間去。
遂寧好
作者：馬鹹（宋）

遂寧好，勝地產糖霜。不待千年成琥珀，真疑六月凍瓊漿。
點絳唇
作者：洪皓（宋）

不假施朱，鶴翎初試輕紅亞。為栽堂下。更詠樵人畫。綠葉青枝，辨認詩虧價。休催也。忍寒郊野。留待東坡馬。
點絳唇
作者：洪皓（宋）

耐久芳馨，擬將蜂蠟龍涎亞。化工裁下。風韻勝如畫。鼻觀先通，頓減沈檀價。思量也。夢遊吳野。憑仗神為馬。
減字木蘭花
作者：洪皓（宋）

蜂房餘液。寫就南枝凌正色。折幹垂芳。點綴如生秘暗香。壽陽妝樣。纖手拈來簪髻上。恍若還家。暫睹真花壓百花。
驀山溪
作者：洪皓（宋）

鰲山鳳闕，多少飛瓊侶。顒俟翠華臨，慶新春、金波盈五。蓮燈開遍，侍從盡登樓，簪花赴。傳柑處。咫尺聆天語。厭厭欲罷，宣勸猶旁午。扶上玉花驄，更踟躕、梨園四部。追思往事，一夕九迴腸，皇恩溥。歸期阻。引領江南路。
木蘭花慢
作者：洪皓（宋）

屬三秋正半，暮雲斂、月舒圓。誤驚鶴鳴皋，棲烏繞樹，魑魅驚旋。尋常對三五夜，縱清光、皎潔未精妍。須是風高氣爽，一輪絕後光前。無偏。故國迢迢，千萬裡、共嬋娟。但陟屺瞻馳，高樓念遠，寧不悽然。天涯更新雁過，□哀嗷、出塞影聯翩。空俾騷人歎羨，向隅耿耿無眠。
木蘭花慢
作者：洪皓（宋）

對金商暮節，此時客、意難忘。正卉木凋零，蛩螿韻切，賓雁南翔。東籬有黃蕊綻，是幽人、最愛折浮觴。須信凌霜可賞，任他落帽清狂。茫茫。去國三年，行萬里、過重陽。奈眷戀庭闈，矜憐幼稚，墜淚迴腸。憑欄處空引領，望江南、不見轉淒涼。羈旅登高易感，況於留滯殊方。
浣溪沙
作者：洪皓（宋）

喪亂佳辰不易攀。四逢寒食盡投閒。踏青無處想家山。麟殿阻趨陪內宴，萱堂遙憶侍慈顏。感時雙淚滴潺潺。
浣溪沙
作者：洪皓（宋）

南北渝盟久未和。斯民塗炭死亡多。不知何日戢干戈。賴有興王如世祖，況聞謀帥得廉頗。藺卿全璧我蹉跎。
臨江仙
作者：洪皓（宋）

冷落天涯今一紀，誰憐萬里無家。三閭憔悴賦懷沙。思新增悵望，弔影覺敧斜。兀坐書堂真可怪，銷憂殢酒難賒。因人成事恥矜誇。何時還使節，踏雪看梅花。
江梅引・江城梅花引
作者：洪皓（宋）

天涯除館憶江梅。幾枝開。使南來。還帶餘杭、春信到燕臺。準擬寒英聊慰遠，隔山水，應銷落，赴訴誰。空恁遐想笑摘蕊。斷迴腸，思故里。漫彈綠綺。引三弄、不覺魂飛。更聽胡笳、哀怨淚沾衣。亂插繁花須異日，待孤諷，怕東風，一夜吹。
江梅引・江城梅花引
作者：洪皓（宋）

春還訊息訪寒梅。賞初開。夢吟來。映雪銜霜、清絕繞風臺。可怕長洲桃李妒，度香遠，驚愁眼，欲媚誰。曾動詩興笑冷蕊。效少陵，慚下里。萬株連綺。嘆金谷、人墜鶯飛。引領羅浮、翠羽幻青衣。月下花神言極麗，且同醉，休先愁，玉笛吹。
江梅引・江城梅花引
作者：洪皓（宋）

重閨佳麗最憐梅。牖春開。學妝來。爭粉翻光、何遽落梳臺。笑坐雕鞍歌古曲，催玉柱，金卮滿，勸阿誰。貪為結子藏暗蕊。斂蛾眉，隔千里。舊時羅綺。已零散、沈謝雙飛。不見嬌姿、真悔著單衣。若作和羹休訝晚，墮煙雨，任春風，片片吹。
江梅引・江城梅花引
作者：洪皓（宋）

去年湖上雪欺梅。片雲開。月飛來。雪月光中、無處認樓臺。今歲梅開依舊雪，人如月，對花笑，還有誰。一枝兩枝三四蕊。想西湖，今帝裡。彩箋爛綺。孤山外、目斷雲飛。坐久花寒、香露溼人衣。誰作叫雲橫短玉，三弄徹，對東風，和淚吹。
漁家傲
作者：洪皓（宋）

臂上萸囊懸已滿。杯中菊蕊浮無限。縱使登高寧忍看。昏復旦。心腸似鐵還須斷。歲月川流難把玩。平生萬事思量遍。但對割愁山似劍。聊自勸。東坡海島猶三見。
漁家傲
作者：洪皓（宋）

圃蕙庭桐凋大半。西風不借行人便。不用留題明月觀。西園宴。顏酡浪說觴無算。萬斛羈愁推不遠。千杯魯酒何曾見。卻羨南賓鳧與雁。行不亂。哀鳴直到翻江岸。
漁家傲
作者：洪皓（宋）

□□□□□□□。□□□□□□□。□□□□□□□。□□□。□□□□□□□。正念當筵人已換。疏砧又搗誰家練。獨坐愁吟搔首亂。腸欲斷。憑高不見吳宮殿。
漁家傲
作者：洪皓（宋）

侍宴樂遊遊賞慣。今茲弔影難呼伴。欲上望鄉臺復倦。愁滿眼。琵琶莫寫昭君怨。滿目平蕪無足玩。南冠未稅徒增歡。萬里庭闈安否斷。形魂散。此身何暇窮遊觀。
憶仙姿・如夢令
作者：洪皓（宋）

試問春歸何處。蜂懶蝶忙來去。婉娩倦尋芳，偶遂涉園成趣。鶯語。鶯語。喚起小魚吹絮。
憶仙姿・如夢令
作者：洪皓（宋）

乍到園亭清處。面面此君忘去。把酒挹幽人，仰止七賢高趣。吳語。吳語。弗見滿城風絮。
憶仙姿・如夢令
作者：洪皓（宋）

小憩書齋胡處。閒取響泉調去。是事不關心，自得曲中深趣。無語。無語。回首暮雲飛絮。
憶仙姿・如夢令
作者：洪皓（宋）

燕敞畫堂深處。夜艾不知歸去。忍醉作歌詞，要引遏雲奇趣。嬌語。嬌語。似勸老人休絮。
水調歌頭
作者：蔡伸（宋）

醉擊玉壺缺，恨寫綠琴哀。悠悠往事誰問，離思渺難裁。綠野堂前桃李，燕子樓中歌吹，那忍首重回。唯有舊時月，遠遠逐人來。小庭空，清夜永，獨徘徊。伴人幽怨，一枝瀟灑隴頭梅。腸斷雲帆西去，目送煙波東注，千里接長淮。為我將雙淚，好過楚王臺。
水調歌頭
作者：蔡伸（宋）

亭皋木葉下，原隰菊花黃。憑高滿眼秋意，時節近重陽。追想彭門往歲，千騎雲屯平野，高宴古球場。弔古論興廢，看劍引杯長。感流年，思往事，重淒涼。當時坐間英俊，強半已凋亡。慨念平生豪放，自笑如今霜鬢，漂泊水雲鄉。已矣功名志，此意付清觴。
水調歌頭
作者：蔡伸（宋）

相逢非草草，分袂太匆匆。徵裘淚痕浥遍，眸子怯酸風。天際孤帆難駐，柳外香軿望斷，雲雨各西東。回首重城遠，樓觀暮煙中。黯銷魂，思陳事，已成空。東郊勝賞，歸路騎馬踏殘紅。月下一樽芳酒，憑闌幾曲清歌，別後少人同。為問桃花臉，一笑為誰容。
滿庭芳
作者：蔡伸（宋）

煙鎖長堤，雲橫孤嶼，斷橋流水溶溶。憑闌凝望，遠目送徵鴻。桃葉溪邊舊事，如春夢、回首無蹤。難忘處，紫薇花下，清夜一尊同。東城，攜手地，尋芳選勝，賞遍珍叢。念紫簫聲闋，燕子樓空。好是盧郎未老，佳期在、端有相逢。重重恨，聊憑紅葉，和淚寄西風。
滿庭芳
作者：蔡伸（宋）

風捲龍沙，雲垂平野，晚來密雪交飛。坐看闌檻，瓊蕊遍寒枝。妝點蘭房景緻，金鋪掩、簾幕低垂。紅爐畔，淺斟低唱，天色正相宜。更闌，人半醉，香肌玉暖，寶髻雲敧。又何須高會，梁苑瑤池。堪笑子猷訪戴，清興盡、忍凍空回。仍休羨，漁人江上，披得一蓑歸。
滿庭芳
作者：蔡伸（宋）

鸚鵡洲邊，芙蓉城下，迥然水秀山明。小舟雙槳，特地訪雲英。驚破蘭衾好夢，開朱戶、一笑相迎。良宵永，南窗皓月，依舊照娉婷。別來，無限恨，持杯欲語，恍若魂驚。念霎時相見，又慘離情。還是匆匆去也，重攜手、密語叮嚀。佳期在，寶釵鸞鏡，端不負平生。
滿庭芳
作者：蔡伸（宋）

秦洞花迷，巫陽夢斷，夜來曾到藍橋。洞房深處，重許見雲翹。惠帳殘燈耿耿，紗窗外、疏雨蕭蕭。雙心字，重衾小枕，玉困不勝嬌。尋常，愁夜永，今宵更漏，彈指明朝。敘深情幽怨，淚裛香綃。記取于飛厚約，丹山願、別選安巢。驂鸞去，青霄路穩，明月共吹簫。
滿庭芳
作者：蔡伸（宋）

玉鼎翻香，紅爐疊勝，綺窗疏雨瀟瀟。故人相過，情話款良宵。酒暈微紅襯臉，橫波浸、滿眼春嬌。雲屏掩，鴛鴦被暖，敧枕聽寒潮。如今，成別恨，臨風對月，總是無聊。念傷心南陌，執手河橋。還似一聲春夢，離魂斷、楚些難招。佳期在，踏青時候，花底聽鳴鑣。
蘇武慢
作者：蔡伸（宋）

雁落平沙，煙籠寒水，古壘鳴笳聲斷。青山隱隱，敗葉蕭蕭，天際暝鴉零亂。樓上黃昏，片帆千里歸程，年華將晚。望碧雲空暮，佳人何處，夢魂俱遠。憶舊遊、邃館朱扉，小園香徑，尚想桃花人面。書盈錦軸，恨滿金徽，難寫寸心幽怨。兩地離愁，一尊芳酒，淒涼危闌倚遍。盡遲留、憑仗西風，吹乾淚眼。
飛雪滿群山
作者：蔡伸（宋）

冰結金壺，寒生羅幕，夜闌霜月侵門。翠筠敲竹，疏梅弄影，數聲雁過南雲。酒醒敧粲枕，愴猶有、殘妝淚痕。繡衾孤擁，餘香未減，猶是那時燻。長記得、扁舟尋舊約，聽小窗風雨，燈火昏昏。錦裀才展，瓊簽報曙，寶釵又是輕分。黯然攜手處，倚朱箔、愁凝黛顰。夢迴雲散，山遙水遠空斷魂。
飛雪滿群山
作者：蔡伸（宋）

絕代佳人，幽居空谷，綺窗森玉猗猗。小舟雙槳，重尋舊約，洞房宛是當時。夜闌紅燭暗，黯相對、渾如夢裡。旋烘鴛錦，塵生繡帳，香減縷金衣。須信有、盟言同皎日，□利牽名役，事與君違。□君已許，今生來世，兩情到此奚疑。綵鸞須鳳友，算何日、丹山共歸。未酬深願，綿綿此恨無盡期。
水龍吟
作者：蔡伸（宋）

畫橋流水桃溪路，別是壺中佳致。南樓夜月，東窗疏雨，金蓮共醉。人靜迴廊，並肩攜手，玉芝香裡。念紫簫聲斷，巫陽夢覺，人何在、花空委。寂寞危欄獨倚。望仙鄉、水雲無際。芸房花院，重來空鎖，蒼苔滿地。物是人非，小池依舊，彩鴛雙戲。念當時風月，如今懷抱有盈襟淚。
驀山溪
作者：蔡伸（宋）

孤城暮角，落日邊聲靜。醉袖拂危闌，對天末、孤雲愁凝。吳津楚望，表裡抱江山，山隱隱，水迢迢，滿目江南景。羈懷易感，往事傷重省。羅袂浥殘香，鬢星星、忍窺清鏡。瓊英好在，應念玉關遙，凝淚眼，下層樓，回首平林暝。
驀山溪
作者：蔡伸（宋）

疏梅雪裡，已報東君信。冷豔與清香，似一個、人人標韻。晚來特地，酌酒慰幽芳，攜素手，摘纖枝，插向烏雲鬢。老來世事，百種皆消盡。榮利等浮雲，謾汲汲、徒勞方寸。花前眼底，幸有賞心人，歌金縷，醉瑤卮，此外君休問。
驀山溪
作者：蔡伸（宋）

書雲今旦，雪霽嚴凝候。玉輦想回鑾，正花覆、千官錦繡。周南留滯，清夢繞觚稜，心耿耿，路迢迢，此際空回首。華堂薦壽。玉筍持椒酒。一曲囀春鶯，更祝我、膺時納佑。功名富貴，老去已灰心，唯只願，捧觴人，歲歲長依舊。
驀山溪
作者：蔡伸（宋）

金風玉露，時節清秋候。散發步閒亭，對熒熒、一天星斗。悲歌慷慨，念遠復傷時，心耿耿，發星星，倚杖空搔首。區區戀豆。豈是甘牛後。時命未來間，且只得、低眉袖手。男兒此志，肯向死前休，無限事，幾多愁，總付杯中酒。
念奴嬌
作者：蔡伸（宋）

凌空寶觀，乍登臨、多少傷離情味。淼淼煙波吳會遠，極目江淮無際。檻外長江，樓中紅袖，淡蕩秋光裡。一聲橫吹，半灘鷗鷺起。因念邃館香閨，玉肌花貌，有盈盈仙子。弄水題紅傳密意，寶墨銀鉤曾寄。淚粉香銷，碧雲□杳，脈脈人千里。一彎新月，斷腸危欄獨倚。
念奴嬌
作者：蔡伸（宋）

歲華晼晚，念羈懷多感，佳會難卜。草草杯盤聊話舊，同剪西窗寒燭。翠袖籠香，雙蛾斂恨，低按新翻曲。無情風雨，斷腸更漏催促。匆匆歸騎難留，鸞屏鴛被，忍良宵孤宿。回首幽歡成夢境，唯覺衣襟芬馥。海約山盟，雲情雨意，何日教心足。不如不見，為君一味愁蹙。
念奴嬌
作者：蔡伸（宋）

畫堂宴闋，望重簾不卷，輕啞朱戶。悄悄迴廊，驚漸聞、蟋蟀凌波微步。酒力融春，香風暗度，攜手偎金縷。低低笑問，睡得真個穩否。因念隔闊經年，除非魂夢裡，有時相遇。天意憐人心在了，豈信關山遐阻。曉色朦朧，柔情倦戀，後約叮嚀語。休教腸斷，楚臺朝暮雲雨。
念奴嬌
作者：蔡伸（宋）

當年豪放，況朋儕俱是，一時英傑。逸氣凌雲，佳麗地、獨佔春花秋月。冶葉倡條，尋芳選勝，是處曾攀折。昔遊如夢，鏡中空嘆華髮。邂逅萍梗相逢，十年往事，忍尊前重說。茂綠成陰春又晚，誰解丁香千結。寶瑟彈愁，玉壺敲怨，觸目堪愁絕。酒闌人靜，為君腸斷時節。
念奴嬌
作者：蔡伸（宋）

輕雷驟雨，洗千巖濃翠，層巒森列。衣袂涼生，叢竹外、時有飛螢明滅。雲浪鱗鱗，蘭舟泛泛，共載一輪月。五湖當日，未應此段奇絕。歸路橫玉驚鸞，叫雲清似水，悠揚天末。玉宇瓊林凝望處，依約廣寒宮闕。老去情鍾，此心仍在，未肯甘華髮。清歡留作，異時嘉話重說。
雨中花慢
作者：蔡伸（宋）

寓目傷懷，逢歡感舊，年來事事疏慵。嘆身心業重，賦得情濃。況是離多會少，難忘雨跡雲蹤。斷無錦字，雙鱗杳杳，新雁雍雍。良宵孤枕，人遠天涯，除非夢裡相逢。相逢處，愁紅斂黛，還又匆匆。回首綠窗朱戶，可憐明月清風。斷腸風月，關河有盡，此恨無窮。
喜遷鶯
作者：蔡伸（宋）

青娥呈瑞。正慘慘暮寒，同雲千里。剪水飛花，漸漸瑤英，密灑翠筠聲細。邃館靜深，金鋪半掩，重簾垂地。明窗外。伴疏梅瀟灑，玉肌香膩。幽人當此際。醒魂照影，永漏愁無寐。強拊清尊，慵添寶鴨，誰會黯然情味。幸有賞心人，奈咫尺、重門深閉。今夜裡。算忍教孤負，濃香鴛被。
憶瑤姬
作者：蔡伸（宋）

微雨初晴。洗瑤空萬里，月掛冰輪。廣寒宮闕近，望素娥縹緲，丹桂亭亭。金盤露冷，玉樹風輕。倍覺秋思清。念去年曾共吹簫侶，同賞蓬瀛。奈此夜、旅泊江城。謾花光眩目，綠酒如澠。幽懷終有恨，恨綺窗清影，虛照娉婷。藍橋□杳，楚館雲深。似憑歸夢去，強就枕，無奈孤衾夢易驚。
醜奴兒慢・採桑子慢
作者：蔡伸（宋）

明眸秀色，別是天真瀟灑。更鬢髮堆雲，玉臉淡拂輕霞。醉裡精神，眾中標格誰能畫。當時攜手，花籠淡月，重門深亞。巫峽夢迴，已成陳事，豈堪重話。謾贏得、羅襟清淚，鬢邊霜華。念□傷懷，憑闌煙水渺無涯。秦源目斷，碧雲暮合，難認仙家。
滿江紅
作者：蔡伸（宋）

人倚金鋪，顰翠黛、盈盈墮睫。話別處、留連無計，語嬌聲咽。十幅雲帆風力滿，一川煙暝波光闊。但回首、極目望高城，彈清血。並蘭舟，停畫楫。曾共醉，津亭月。銷魂處，今夜月圓人缺。楚岫雲歸空悵望，漢皋佩解成輕別。最苦是、拍塞滿懷愁，無人說。
婆羅門引
作者：蔡伸（宋）

素秋向晚，歲華分付木芙蓉。蕭蕭紅蓼西風。記得當時擷翠，擁手繞芳叢。念吹簫人去，明月樓空。遙山萬重。望寸碧、想眉峰。翠鈿瓊璫謾好，誰適為容。淒涼懷抱，算此際、唯我與君同。凝淚際、目送徵鴻。
青玉案
作者：蔡伸（宋）

參差弱柳長堤路。柳外征帆去。皓齒明眸嬌態度。回頭一夢，斷腸千里，不到相逢地。來時約略春將暮。幽恨空餘錦中句。小院重門深幾許。桃花依舊，出牆臨水，亂落如紅雨。
青玉案
作者：蔡伸（宋）

鸞凰本是和鳴友。奈無計、長相守。雲雨匆匆分袂後。彩舟東去，櫓聲嘔軋，目斷長堤柳。涓涓清淚輕綃透。殘粉餘香尚依舊。獨上南樓空回首。夜來明月，怎知今夜，少個人攜手。
浣溪沙
作者：蔡伸（宋）

雙佩雷文拂手香。青紗衫子淡梳妝。冰姿綽約自生涼。虛掉玉釵驚翡翠，緩移蘭棹趁鴛鴦。鬢鬟風亂綠雲長。
浣溪沙
作者：蔡伸（宋）

玉趾彎彎一折弓。秋波剪碧灩雙瞳。淺顰輕笑意無窮。夜靜擁爐燻督耨，月明飛棹採芙蓉。別來歡事少人同。
浣溪沙
作者：蔡伸（宋）

蘋末風輕入夜涼。飛橋畫閣跨方塘。月移花影上回廊。粲枕隨釵雲鬢亂，紅綿撲粉玉肌香。起來攜手看鴛鴦。
浣溪沙
作者：蔡伸（宋）

窗外疏篁對節金。畫橋新綠一篙深。沈沈清夜對橫參。酒暈半消紅玉臉，雲鬟輕制小犀簪。夢迴陳跡杳難尋。
浣溪沙
作者：蔡伸（宋）

沙上寒鷗接翼飛。潮生潮落水東西。徵船鳴櫓趁潮歸。望斷碧雲無錦字，謾題紅葉有新詩。黃昏微雨倚闌時。
浣溪沙
作者：蔡伸（宋）

漠漠新田綠未齊。柳陰陰下水平堤。竹間時有乳鴉啼。雲斂屏山橫枕畔，夜闌璧月轉林西。玉芝香裡彩鴛棲。
浣溪沙
作者：蔡伸（宋）

紫燕雙雙掠水飛。廉纖小雨未成泥。籬邊開盡野薔薇。會少離多終有恨，暫來還去益堪悲。後期重約採蓮時。
浣溪沙
作者：蔡伸（宋）

窄窄霜綃穩稱身。強臨歌酒慘離魂。故人相遇益傷神。斷雨殘雲千里隔，瓊枝璧月四時新。為君留取鏡中春。
浣溪沙
作者：蔡伸（宋）

且鬥尊前見在身。昔遊如夢可銷魂。玉容依約舊精神。千里重來人事改，一杯相屬意還新。韶華不減洞中春。
浣溪沙
作者：蔡伸（宋）

木似文犀感月華。寸根移種自仙家。春蘭秋菊浪矜誇。玉露初零秋夜永，幽香直入小窗紗。此時風月獨輸他。
浣溪沙
作者：蔡伸（宋）

葉剪玻璃芯糝金。清香端不數瓊沈。獨將高韻冠薌林。千里江山新夢後，一天風露小庭深。主人歸興已駸駸。
浣溪沙
作者：蔡伸（宋）

淺褐衫兒壽帶藤。碾花如意枕冠輕。鳳鞋弓小稱娉婷。約略梳妝隨事好，出塵標韻出塵清。一枝梅映玉壺冰。
浣溪沙
作者：蔡伸（宋）

窗外桃花爛熳開。年時曾伴玉人來。一枝斜插鳳皇釵。今日重來人事改，花前無語獨徘徊。淒涼懷抱可憐哉。
虞美人
作者：蔡伸（宋）

瑤琴一弄清商怨。樓外桐陰轉。月華澄淡露華濃。寂寞小池煙水、冷芙蓉。攀花擷翠當時事。綠葉同心字。有情還解憶人無。過盡寒沙新雁、甚無書。
虞美人
作者：蔡伸（宋）

飛樑石徑關山路。慘淡秋容暮。一行新雁破寒空。腸斷碧雲千里、水溶溶。鸞衾欲展誰堪共。簾幕霜華重。鴨爐香盡錦屏中。幽夢今宵何許、與君同。
虞美人
作者：蔡伸（宋）

紅塵匹馬長安道。人與花俱老。緩垂鞭袖過平康。散盡高陽、零落少年場。朱弦重理相思調。無奈知音少。十年如夢盡堪傷。樂事如今、回首做淒涼。
虞美人
作者：蔡伸（宋）

彩旗搖曳檣烏轉。鷁首征帆展。高城樓觀暮雲平。疊鼓凝笳都在、斷腸聲。綠窗朱戶空回首。明月還依舊。亂山無數水茫茫。誰念塞垣風物、㬠悽惶。
虞美人
作者：蔡伸（宋）

堆瓊滴露冰壺瑩。樓外天如鏡。水晶雙枕襯雲鬟。臥看千山明月、聽潺湲。渡江桃葉分飛後。馬上猶回首。郵亭今夜月空圓。不似當時攜手、對嬋娟。
虞美人
作者：蔡伸（宋）

碧溪曾寄流紅字。忍話當時事。重來種種盡堪悲。有酒盈杯、聊為故人持。夜閒剪燭西窗語。懷抱今如許。尊前莫訝兩依依。綠鬢朱顏、不似少年時。
虞美人
作者：蔡伸（宋）

鸞屏繡被香雲擁。平帖幽閨夢。覺來重試古龍涎。深炷玉爐、燒氣不燒煙。匆匆人去三更也。月到迴廊下。出門無語送郎時。淚共一天風露、溼羅衣。
生查子
作者：蔡伸（宋）

畫堂初見伊，明月當滿窗。今夜月如眉，話別河橋畔。重見約中秋，莫負于飛願。免使月圓時，兩處空腸斷。
生查子
作者：蔡伸（宋）

霜寒月滿窗，夜永人無寐。絳臘有餘情，偏照鴛鴦被。看盡舊時書，灑盡今生淚。衙鼓已三更，還是和衣睡。
生查子
作者：蔡伸（宋）

金壺插玉芝，人面交相照。花影滿方床，翠疊屏山杳。風月亦多情，特地今宵好。盡道夜初長，彈指東窗曉。
生查子
作者：蔡伸（宋）

幾番花信風，數點籠絲雨。並轡踏香塵，選勝東郊路。韶華轉首空，誰解留春住。幸到綠尊前，且作鶯花主。
生查子
作者：蔡伸（宋）

銀缸委墜紅，碧鎖朦朧曉。別淚灑金徽，一曲情多少。郵亭今夜長，明月香幃悄。縱使夢相逢，何處尋蓬島。
南歌子
作者：蔡伸（宋）

蕭寺疏鍾斷，虛堂夜氣清。涼蟾偏向小明窗。露井碧梧寒葉、顫秋聲。幽恨人誰問，孤衾淚獨橫。此時風月此時情。擬倩藍橋歸夢、見雲英。
南歌子
作者：蔡伸（宋）

遠水澄明綠，孤雲暗淡愁。白蘋紅蓼滿汀洲。腸斷圓蟾空照、木蘭舟。節物傷羈旅，歸程嘆滯留。佳期已誤小紅樓。賴得今年猶有、閏中秋。
南歌子
作者：蔡伸（宋）

恨入眉峰翠，寒生酒暈紅。臨期凝淚灑西風。須信世間無物、似情濃。玉蹬敲霜月，金鉦伴曉鍾。淒涼古驛亂山重。今夜擁衾無寐、與君同。
南鄉子
作者：蔡伸（宋）

天外雨初收。風緊雲輕已變秋。邂逅故人同一笑，遲留。聚散人生宜自謀。去路指南州。萬頃雲濤一葉舟。莫話太湖波浪險，歸休。人在溪邊正倚樓。
南鄉子
作者：蔡伸（宋）

木落雁南翔。錦鯉殷勤為渡江。淚墨銀鉤相憶字，成行。滴損雲箋小鳳皇。陳事費思量。回首煙波卷夕陽。盡道憑書聊破恨，難忘。及至書來更斷腸。
菩薩蠻
作者：蔡伸（宋）

鴛鴦枕上雲堆綠。蘭膏微潤知新沐。開帳對華燈。見郎雙眼明。錦衾香馥郁。檻竹敲寒玉。何物最無情。曉雞咿喔聲。
菩薩蠻
作者：蔡伸（宋）

杏花零落清明雨。捲簾雙燕來還去。枕上玉芙蓉。暖香堆錦紅。翠翹金鈿雀。蟬鬢慵疏掠。心事一春閒。黛眉顰遠山。
菩薩蠻
作者：蔡伸（宋）

飛英不向枝頭住。等閒又送春歸去。雲幄翠陰浮。長隨日腳流。玉簫吹鳳怨。驚起樓中燕。飛去自雙雙。惱人空斷腸。
菩薩蠻
作者：蔡伸（宋）

水光山影浮空碧。柳絲搖曳春無力。柳岸系行舟。吹簫憶舊遊。舊遊堪更憶。望斷迷南北。千古恨悠悠。長江空自流。
菩薩蠻
作者：蔡伸（宋）

當時攜手今千里。可堪重到相逢地。觸目盡關心。流鶯尚好音。無人知我意。只有涓涓淚。寂寞到斜陽。羅衣裛舊香。
菩薩蠻
作者：蔡伸（宋）

鳴茄疊鼓催雙槳。扁舟穩泛桃花浪。別淚灑東風。前歡如夢中。夢魂無定據。不到相逢處。縱使夢相逢。香閨豈解同。
菩薩蠻
作者：蔡伸（宋）

金鋪半掩銀瞻滿。個人應恨歸來晚。軋軋櫓聲遲。那知心已飛。迎門一笑粲。嬌困橫波慢。偎倚綠窗前。今宵人月圓。
菩薩蠻
作者：蔡伸（宋）

雙雙紫燕來華屋。雨餘芳草池塘綠。一夜擺花風。鶯花滿樹紅。杯深君莫訴。醉袖歌金縷。無奈惜花心。老來情轉深。
菩薩蠻
作者：蔡伸（宋）

朝來一陳狂風雨。春光已作堂堂去。茂綠滿繁枝。青梅結子時。攀枝驚晼晚。樂事孤心眼。正是惜春歸。那堪怨別離。
菩薩蠻
作者：蔡伸（宋）

凝羞隔水拋紅豆。嫩桃如臉腰如柳。心事暗明期。陽臺雲雨迷。玉樓花似雪。花上朦朧月。揮淚執柔荑。匆匆話別時。
菩薩蠻
作者：蔡伸（宋）

花冠鼓翼東方動。蘭閨驚破遼陽夢。翠被小屏山。曉窗燈影殘。並頭雙燕語。似訴橫塘雨。風雨曉寒多。徵人可奈何。
憶秦娥
作者：蔡伸（宋）

湖光碧。春花秋月無今昔。無今昔。十年往事，盡成陳跡。玉簫聲斷雲屏隔。山遙水遠長相憶。長相憶。一生懷抱，為君牽役。
憶秦娥
作者：蔡伸（宋）

花陰月。蘭堂夜宴神仙客。神仙客。江梅標韻，海棠顏色。良辰佳會誠難得。花前一醉君休惜。君休惜。楚臺雲雨，今夕何夕。
清平樂
作者：蔡伸（宋）

彩舟雙櫓。六月臨平路。小雨輕風消晚暑。繞岸荷花無數。玉人璨枕方床。遙知待月西廂。昨夜有情風月，今宵特地淒涼。
清平樂
作者：蔡伸（宋）

南窗月滿。繡被堆香暖。苦恨春宵更漏短。應訝郎歸又晚。征帆初落橋邊。迎門一笑嫣然。今夜流霞共酌，何妨金盞垂蓮。
清平樂
作者：蔡伸（宋）

明眸秀色。肌理凝香雪。羅綺叢中標韻別。捧酒歌聲清越。不辭醉臉潮紅。卻愁歸騎匆匆。回首綠窗朱戶，斷腸明月清風。
謁金門
作者：蔡伸（宋）

溪聲咽。溪上有人離別。別語叮嚀和淚說。羅巾沾淚血。盡做剛腸如鐵。到此也應愁絕。回首斷山帆影滅。畫船空載月。
謁金門
作者：蔡伸（宋）

相思切。觸目只供愁絕。好夢驚回清漏咽。燭殘香穗結。長恨南樓明月。只解照人離缺。同倚朱欄飛大白。今宵風月別。
憶王孫
作者：蔡伸（宋）

涼生冰簟怯衣單。明月樓高空畫欄。滿院啼螿人未眠。掩重關。烏鵲南飛風露寒。
阮郎歸
作者：蔡伸（宋）

煙籠寒水暝禽棲。滿庭紅葉飛。蘭堂寂寂畫簾垂。霜濃更漏遲。鴛被冷，麝香微。強敧單枕時。西窗看盡月痕移。此情君怎知。
柳梢青
作者：蔡伸（宋）

數聲鶗鴂。可憐又是，春歸時節。滿院東風，海棠鋪繡，梨花飄雪。丁香露泣殘枝，算未比、愁腸寸結。自是休文，多情多感，不幹風月。
柳梢青
作者：蔡伸（宋）

子規啼月。幽衾夢斷，銷魂時節。枕上斑斑，枝頭點點，染成清血。淒涼斷雨殘雲，算此恨、文君更切。老去情懷，春來況味，那禁離別。
柳梢青
作者：蔡伸（宋）

聯璧尋春，踏青尚意，年時攜手。此際重來，可憐還是，年時時候。陰陰柳下人家，人面桃花似舊。但原年年，春風有信，人心長久。
好事近
作者：蔡伸（宋）

花露滴香紅，花低漏聲初歇。人似一枝梅瘦，照冰壺清徹。翠娥雲鬢為誰容，蟲絲寶奩結。可惜一春憔悴，負滿懷風月。
導引
作者：和峴（宋）

氣和玉燭，睿化著鴻明。緹管一陽生。郊禋盛禮燔柴畢，旋軫鳳凰城。森羅儀衛振華纓。載路溢歡聲。皇圖大業超前古，垂象泰階平。歲時豐衍，九土樂昇平。睹寰海澄清。道高堯舜垂衣治，日月並文明。嘉禾甘露登歌薦，雲物煥祥經。兢兢惕惕持謙德，未許禪雲亭。
六州
作者：和峴（宋）

嚴夜警，銅蓮漏遲遲。清禁肅，森陛戟，羽衛儼皇闈。角聲勵，鉦鼓攸宜。金管成雅奏，逐吹逶迤。薦蒼璧，郊祀神祗。屬景運純禧。京坻豐衍，群材樂育，諸侯述職，盛德服蠻夷。殊祥萃，九苞丹鳳來儀。膏露降，和氣洽，三秀煥靈芝。鴻猷播，史冊相輝。張四維。卜世永固丕基。敷玄化，蕩蕩無為。合堯舜文思。混並寰宇，休牛歸馬，銷金偃革，蹈詠慶昌期。
十二時・憶少年
作者：和峴（宋）

承寶運，馴致隆平。鴻慶被寰瀛。時清俗阜，治定功成。遐邇詠由庚。嚴郊祀，文物宣告。會天正、星拱奏嚴更。布羽儀簪纓。宸心虔潔，明德播惟馨。動蒼冥。神降享精誠。燔柴半，萬乘移天仗，肅鑾輅旋衡。千官雲擁，群后葵傾。玉帛旅明庭。韶濩薦，金奏諧聲。集休亨。皇澤浹黎庶，普率洽恩榮。仰欽元后，睿聖貫三靈。萬邦寧。景貺福千齡。
點絳唇
作者：王禹（宋）

雨恨雲愁，江南依舊稱佳麗。水村漁市。一縷孤煙細。天際徵鴻，遙認行如綴。平生事。此時凝睇。誰會憑闌意。
越江吟
作者：蘇易簡（宋）

神仙神仙瑤池宴。片片。碧桃零落春風晚。翠雲開處，隱隱金輿挽。玉麟背冷清風遠。
甘草子
作者：寇準（宋）

春早。柳絲無力，低拂清門道。暖日籠啼鳥。初坼桃花小。遙望碧天淨如掃。曳一縷、輕煙縹緲。堪惜流年謝芳草。任玉壺傾倒。
踏莎行
作者：寇準（宋）

春色將闌，鶯聲漸老。紅英落盡青梅小。畫堂人靜雨濛濛，屏山半掩餘香嫋。密約沈沈，離情杳杳。菱花塵滿慵將照。倚樓無語欲銷魂，長空黯淡連芳草。
陽關引
作者：寇準（宋）

塞草煙光闊。渭水波聲咽。春朝雨霽輕塵歇。徵鞍發。指青青楊柳，又是輕攀折。動黯然、知有後會甚時節。更盡一杯酒，歌一闋。嘆人生，最難歡聚易離別。且莫辭沉醉，聽取陽關徹。念故人、千里自此共明月。
點絳唇
作者：寇準（宋）

水陌輕寒，社公雨足東風慢。定巢新燕。溼雨穿花轉。象尺燻爐，拂曉停針線。愁蛾淺。飛紅零亂。側臥珠簾卷。
江南春・秋風清
作者：寇準（宋）

波渺渺，柳依依。孤村芳草遠，斜日杏花飛。江南春盡離腸遠，蘋滿汀洲人未歸。
夜度娘
作者：寇準（宋）

煙波渺渺一千里，白蘋香散東風起。日暮汀洲一望時，柔情不斷如春水。
木蘭花・玉樓春
作者：錢惟演（宋）

城上風光鶯語亂。城下煙波春拍岸。綠楊芳草幾時休，淚眼愁腸先已斷。情懷漸變成衰晚。鸞鑑朱顏驚暗換。昔年多病厭芳尊，今日芳尊惟恐淺。
玉樓春
作者：錢惟演（宋）

錦籜參差朱檻曲。露濯文犀和粉綠。未容濃翠伴桃紅，已許纖枝留鳳宿。嫩似春荑明似玉。一寸芳心誰管束。勸君速吃莫踟躕，看被南風吹作竹。
踏莎行
作者：陳堯佐（宋）

二社良辰，千家庭院。翩翩又見新來燕。鳳凰巢穩許為鄰，瀟湘煙暝來何晚。亂入紅樓，低飛綠岸。畫梁時拂歌塵散。為誰歸去為誰來，主人恩重珠簾卷。
酒泉子
作者：潘閬（宋）

長憶錢塘，不是人寰是天上。萬家掩映翠微間。處處水潺潺。異花四季當窗放。出入分明在屏障。別來隋柳幾經秋。何日得重遊。
酒泉子
作者：潘閬（宋）

長憶錢塘，臨水傍山三百寺。僧房攜杖遍曾遊。閒話覺忘憂。栴檀樓閣雲霞畔。鍾梵清宵徹天漢。別來遙禮祗焚香。便恐是西方。
酒泉子
作者：潘閬（宋）

長憶西湖，湖上春來無限景。吳姬個個是神仙。兢泛木蘭船。樓臺簇簇疑蓬島。野人祗合其中老。別來已是二十年。東望眼將穿。
酒泉子
作者：潘閬（宋）

長憶西湖，盡日憑闌樓上望。三三兩兩釣魚舟。島嶼正清秋。笛聲依約蘆花裡。白鳥成行忽驚起。別來閒整釣魚竿。思入水雲寒。
酒泉子
作者：潘閬（宋）

長憶孤山，山在湖心如黛簇。僧房四面向湖開。輕棹去還來。芰荷香噴連雲閣。閣上清聲簷下鐸。別來塵土汙人衣。空役夢魂飛。
酒泉子
作者：潘閬（宋）

長憶西山，靈隱寺前三竺後。冷泉亭上舊曾遊。三伏似清秋。白猿時見攀高樹。長嘯一聲何處去。別來幾向畫闌看。終是欠峰巒。
酒泉子
作者：潘閬（宋）

長憶高峰，峰上塔高塵世外。昔年獨上最高層。月出見觚稜。舉頭咫尺疑天漢。星斗分明在身畔。別來無翼可飛騰。何日得重登。
酒泉子
作者：潘閬（宋）

長憶吳山，山上森森吳相廟。廟前江水怒為濤。千古恨猶高。寒鴉日暮鳴還聚。時有陰雲籠殿宇。別來有負謁靈祠。遙奠酒盈卮。
酒泉子
作者：潘閬（宋）

長憶龍山，日月宮中誰得到。宮中旦暮聽潮聲。臺殿竹風清。門前歲歲生靈草。人採食之多不老。別來已白數莖頭。早晚卻重遊。
酒泉子
作者：潘閬（宋）

長憶觀潮，滿郭人爭江上望。來疑滄海盡成空。萬面鼓聲中。弄濤兒向濤頭立。手把紅旗旗不溼。別來幾向夢中看。夢覺尚心寒。
掃市舞
作者：潘閬（宋）

出砒霜，價錢可。贏得撥灰兼弄火。暢殺我。
鳳棲梧・蝶戀花
作者：丁謂（宋）

十二層樓春色早。三殿笙歌，九陌風光好。堤柳岸花連複道。玉梯相對開蓬島。鶯囀喬林魚在藻。太液微波，綠鬥王孫草。南闕萬人瞻羽葆。後天祝聖天難老。
鳳棲梧・蝶戀花
作者：丁謂（宋）

朱闕玉城通閬苑。月桂星榆，春色無深淺。瀟瑟篌笙仙客宴。蟠桃花滿蓬萊殿。九色明霞裁羽扇。雲霧為車，鸞鶴驂雕輦。路指瑤池歸去晚。壺中日月如天遠。
相思令・相思兒令
作者：林逋（宋）

吳山青。越山青。兩岸青山相對迎。爭忍有離情。君淚盈。妾淚盈。羅帶同心結未成。江邊潮已平。
點絳唇
作者：林逋（宋）

金谷年年，亂生春色誰為主。餘花落處。滿地和煙雨。又是離歌，一闋長亭暮。王孫去。萋萋無數。南北東西路。
霜天曉角
作者：林逋（宋）

冰清霜潔。昨夜梅花發。甚處玉龍三弄，聲搖動、枝頭月。夢絕。金獸爇。曉寒蘭燼滅。要卷珠簾清賞，且莫掃、階前雪。
瑞鷓鴣
作者：林逋（宋）

眾芳搖落獨鮮妍。佔盡風情向小園。疏影橫斜水清淺，暗香浮動月黃昏。寒禽欲下先偷眼，粉蝶如知合斷魂。幸有微吟可相狎，不須檀板共金尊。
少年遊
作者：楊億（宋）

江南節物，水昏雲淡，飛雪滿前村。千尋翠嶺，一枝芳豔，迢遞寄歸人。壽陽妝罷，冰姿玉態，的的寫天真。等閒風雨又紛紛。更忍向、笛中聞。
生查子
作者：陳亞（宋）

朝庭數擢賢，旋佔凌霄路。自是鬱陶人，險難無移處。也知沒藥療飢寒，食薄何相誤。大幅紙連粘，甘草歸田賦。
生查子
作者：陳亞（宋）

相思意已深，白紙書難足。字字苦參商，故要檳郎讀。分明記得約當歸，遠至櫻桃熟。何事菊花時，猶未回鄉曲。
生查子
作者：陳亞（宋）

小院雨餘涼，石竹風生砌。罷扇盡從容，半下紗廚睡。起來閒坐北亭中，滴盡真珠淚。為念婿辛勤，去折蟾宮桂。
生查子
作者：陳亞（宋）

浪蕩去未來，躑躅花頻換。可惜石榴裙，蘭麝香銷半。琵琶閒抱理相思，必撥朱弦斷。擬續斷朱弦，待這冤家看。
喜遷鶯
作者：夏竦（宋）

霞散綺，月沈鉤。簾卷未央樓。夜涼河漢截天流。宮闕鎖清秋。瑤階曙。金盤露。鳳髓香和煙霧。三千珠翠擁宸遊。水殿按《涼州》。
鷓鴣天
作者：夏竦（宋）

鎮日無心掃黛眉。臨行愁見理征衣。尊前只恐傷郎意，閣淚汪汪不敢垂。停寶馬，捧瑤卮。相斟相勸忍分離。不如飲待奴先醉，圖得不知郎去時。